SK
C 99/40
Úradný vestník Európskej únie
1.3.2022
Streda 7. júla 2021
31. konštatuje, že finančné prostriedky poskytnuté na dopravu v Únii v roku 2019 (9 325 miliónov EUR) boli vyššie ako v roku 2018 (8 237 miliónov EUR) a že zníženie financovania ciest a diaľnic bolo vyvážené zvýšením financovania železničnej a leteckej dopravy; zdôrazňuje, že je dôležité zosúladiť politiku poskytovania úverov v oblasti dopravy a portfólio dopravy EIB s plánom klimatickej banky, najmä s dekarbonizáciou dopravy do roku 2050, ale aj s pripravovanou stratégiou Komisie pre udržateľnú a inteligentnú mobilitu v reakcii na novú Európsku zelenú dohodu a s ostatnými oblasťami dopravnej politiky EÚ, a zároveň zabezpečiť spravodlivú transformáciu a vyvážený sociálny a územný rozvoj; víta záväzok EIB nefinancovať rozšírenie existujúcej kapacity letísk a prístavnú infraštruktúru určenú na dopravu a skladovanie fosílnych palív; žiada, aby sa v rámci tejto politiky predišlo odkázanosti na uhlíkovo náročné aktíva a aby sa podporoval prechod k mobilite s nulovými emisiami uhlíka v nákladnej i osobnej doprave na mestskej, ako aj medzimestskej úrovni, napríklad k železničnej doprave, bezpečnej cyklistickej doprave a ekologickej verejnej doprave, a to najmä pre komunity a lokality s nedostatočným dopravným spojením a pre elektrifikačnú infraštruktúru založenú na obnoviteľných zdrojoch energie;
32.
víta, že EIB zastávala v roku 2019 popredné miesto na trhu so zelenými dlhopismi, keďže emitovala dlhopisy Climate Awareness Bond (CAB) a Sustainability Awareness Bond (SAB) v hodnote 4,1 miliardy EUR; podčiarkuje význam transparentnej a dôveryhodnej dokumentácie a sledovania výnosov v súvislosti s CAB a SAB, ako aj zabezpečenia súladu s taxonómiou udržateľného financovania a nadchádzajúcou normou EÚ pre zelené dlhopisy;
33.
víta nadchádzajúcu revíziu environmentálneho a sociálneho rámca EIB, ako aj vývoj nástrojov riadenia klimatických, environmentálnych a sociálnych rizík určených na posudzovanie fyzických, prechodných a systémových rizík; vyzýva EIB, aby zabezpečila jeho zavedenie do konca roka 2021; víta záväzok EIB prijať ako základ kritériá „výrazne nenarušiť“ z nariadenia (EÚ) 2020/852 (5) a v opodstatnených prípadoch stanoviť prísnejšie normy;
Operácie EIB mimo EÚ
34. uznáva, že najdôležitejší mandát, ktorým sa riadia operácie EIB mimo Únie, je mandát na poskytovanie vonkajších úverov, na základe ktorého boli operácie EIB v období 2014 až 2020 kryté špecializovaným záručným fondom so stropom 32,3 miliardy EUR, ktorý poskytuje EIB právny základ a záruku za straty z finančných operácií v 68 oprávnených krajinách mimo EÚ; berie na vedomie návrh Komisie, aby mandát na poskytovanie vonkajších úverov nepokračoval vo svojej súčasnej podobe; berie na vedomie vytvorenie záruky Európskeho fondu pre udržateľný rozvoj plus (EFSD+) zodpovedajúcej novým mandátom EIB;
35.
víta podporu, ktorú EIB poskytovala počas celého roka 2019 pri vytváraní Mechanizmu spravodlivej transformácie, ktorý pomáha územiam a regiónom najviac postihnutým prechodom na klimaticky neutrálne hospodárstvo, najmä tým, ktoré sú najmenej schopné znášať náklady tohto prechodu; zdôrazňuje význam EIB pre vykonávanie mechanizmu v nasledujúcich rokoch, pričom treba zabezpečiť, aby sa na žiadne regióny nezabudlo;
36. konštatuje, že rozvojová politika Únie sa bude vykonávať novým Nástrojom susedstva a rozvojovej a medzinárodnej spolupráce (NDICI), ktorého kľúčovým vykonávateľom je EIB; vyjadruje však znepokojenie nad tým, že na znižovanie rizika súkromných investícií sa majú využívať rozvojové fondy EÚ, keďže neexistujú dôkazy o tom, že môžu poskytovať doplnkovosť a plniť rozvojové ciele, ako bolo nedávno uvedené v záverečnej revízii EFSD, ako aj v stanovisku Európskeho dvora audítorov č. 7/2020 z 11. septembra 2020; zdôrazňuje, že je potrebné, aby darcovia uprednostňovali grantové financovanie ako štandardnú možnosť, najmä v prípade najmenej rozvinutých krajín, s cieľom zabrániť zvyšovaniu dlhového zaťaženia;
(5)
Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v.
EÚ L 198, 22.6.2020, s. 13).